Kočiš, Eduard, poslanec NR SR (2021-03-18):
Ďakujem pekne za slovo, pán predsedajúci. Pani predkladateľka, vážená pani spravodajkyňa, v prvom rade chcem naozaj vyzdvihnúť tento váš veľmi rozumný a veľmi praktický a veľmi pragmatický návrh zákona, na ktorom ste sa podieľali s ostatnými kolegyňami. Čiže v tomto budete mať vždy moju podporu, pretože celý život sa pohybujem v sociálnych službách a táto téma je mi viac ako blízka. Čiže naozaj domovy sociálnych služieb, denné stacionáre, detské domovy, domovy opatrovateľskej starostlivosti, to je to gro, čomu sa každá jedna kultivovaná krajina, ktorou Slovensko naozaj, si myslím, je, musí zaoberať a týmto spôsobom vlastne musíme týmto zraniteľným alebo, by som povedal, najzraniteľnejším skupinám obyvateľov, medzi ktoré patria naozaj seniori, chovanci v domovoch sociálnych služieb, takisto deťúrence, ktoré sú umiestnené v domovoch sociálnych služieb, ale aj v detských domovoch a k týmto naozaj musíme pristupovať špecificky a toto vlastne všetko tento váš návrh zákona obsahuje. Veľmi pozorne som si ho prečítal, veľmi pozorne som si ho preštudoval. Je tam viac ako veľa dobrých vecí a vyzdvihnúť treba najmä to, čo ste už vo svojom úvodnom slove povedala. To znamená, že tento zákon komplexne nastavuje právomoci prijímateľa a poskytovateľa sociálnej služby, čo doteraz sa veľmi nedialo a veľmi sa to neaplikovalo v priamej praxi. Je tu veľmi dobre spomenutá pobytová forma v týchto zariadeniach, ktorá je v mnohých zariadeniach, či už sú to štátne zariadenia alebo zariadenia neštátneho poskytovateľa. Nemôžeme všetkých hádzať do jedného vreca, naozaj sú poskytovatelia, ktorí sú výlučne hradení alebo výlučne dostávajú príspevky od štátu, a poskytovanie tejto sociálnej služby tam nie je na patričnej úrovni. A naozaj týchto poskytovateľov sociálnych služieb by bolo potrebné kontrolovať viac. Naopak, sú tu poskytovatelia, ktorí sú neštátni, a dovolím si povedať, títo by pre týchto svojich klientov dokázali zniesť aj modré z neba, ale financovanie je tam značne obmedzené. Pracoval som v štátnom zariadení, pracoval som v neštátnom zariadení a viem si porovnať to, čo je dobré v jednej skupine týchto sociálnych zariadení a čo je lepšie v tej druhej skupine. Ale, samozrejme, treba prihliadať aj na to, či sa bavíme o zariadení, ktoré je celoročné, alebo o zariadení, ktoré má pobytovú formu, alebo o zariadení, ktoré má formu nie príliš štandardnú, to znamená, že je tam pobytová forma na určitý počet hodín. Čiže naozaj v tomto, v tomto ohľade je tento zákon, ktorý je vami predkladaný, viac ako dobrý. Čo sa týka vzťahu medzi prijímateľom sociálnej služby v danom zariadení a určitou osobou, ktorú ste nazvali veľmi pekne – dôverník, takže to ma tak veľmi potešilo. Čiže tu je veľmi dobré a hodné povedať, že poskytovateľ tejto sociálnej služby naozaj musí každú jednu dôležitú informáciu poskytnúť tomu svojmu klientovi, a to formou takou, aby ten klient naozaj tomu
po-cho-pil. Viem, že sú tam v niektorých, u niektorých klientov ťažké stavy, u niektorých klientov sa takéto veci ani nedajú pochopiť, lebo naozaj je to tak, ale máme prostriedky, či už piktogramami, alebo kadečím iným, čiže musíme hľadať najmä spôsob a formu, ale netvrdiť, že sa to nedá, pretože všetko sa dá, ak sa chce. Viem, že je to ťažké. Zamestnanci týchto domovov sociálnych služieb, je ich málo, sú často, ich práca nie je ohodnotená patričným spôsobom, čiže zaslúžili by si oveľa viac, ale náš štátny rozpočet akosi na túto formu doteraz nie veľmi dobre myslel. Čiže boli uprednostňované iné veci pred naozaj tým, čo každý jeden štát tvrdí, že je sociálny, čiže ak sami chceme a máme sa baviť o štáte sociálnom, tak naozaj do týchto sociálnych služieb musíme naliať oveľa väčší balík peňazí, nakoľko, ako ste veľmi pekne povedala, populácia nám starne. To je jednoducho demografický fakt, čiže bude potrebných mnoho ďalších domovov sociálnych služieb alebo tak dehonestujúco, keby som to povedal, starobincov, ale nie je starobinec ako starobinec. Naozaj sú to domovy, ktoré sa snažia tým dôchodcom poskytnúť plnohodnotné domáce prostredie, aj keď je to veľmi ťažké, ale keď si položíme na misku váh to, že to dieťa alebo ten manželský pár chce tomu rodičovi svojmu, ktorý ho vychoval, poskytnúť všetko to, čo mu dal, ale museli by opustiť zamestnanie, a to sa jednoducho nedá utiahnuť finančne a trpela by vlastne tá rodina, ktorá chce dobre, ale zároveň musí hľadať určité iné formy, pobytové formy, aby tohto svojho seniora patrične umiestnila. Čo sa týka kontroly a zvyšovania kontroly v týchto domovoch sociálnych služieb, v tom budete mať vždy moju podporu, pretože naozaj kontrolovať tieto domovy sociálnych služieb, denné stacionáre, detské domovy naozaj treba, pretože nie je to kvôli tomu, aby sme neverili, že sa tam nedeje niečo zlé alebo niečo dobré, ale základné pravidlo, sa hovorí, že dôveruj, ale preveruj, lebo papier naozaj niekedy znesie veľa, teda viac než dosť a niekedy tá kontrola naozaj je viac na prospech, na dobro veci. Netvrdím, že treba dávať hneď nejaké sankcie, ale treba upozorniť na nedostatky, dať nejaký čas, aby sa dané nedostatky odstránili a takouto formou dosiahneme a dospejeme k zlepšeniu sociálnych služieb v celom meradle, čo sa týka Slovenskej republiky. Vo vašom návrhu zákona uvádzate, že sa zvýši kontrola nad zákonnosťou výpovede zmluvy, to je veľmi dôležité a veľmi je to správne pomenované, pretože často dochádzalo na základe nejakého subjektívneho pocitu – či už zriaďovateľa, alebo riaditeľa tohto zariadenia – k výpovedi zmluvy k danému klientovi. Títo klienti nemajú právnické vzdelanie, nedokážu si zhodnotiť, čo je v danej výpovedi dobré, čo je v danej výpovedi zlé. Často sa z nich stali doslova a do písmena bezdomovci. Čiže tento článok je viac ako dobrý a veľmi ho chválim. Čo sa týka pobytovej formy, sa zamedzuje aj zneužitie tzv. formulovaného výpovedného dôvodu. Čiže toto je vlastne všetko to, čo tento návrh obsahuje. Takže, vážená pani predkladateľka, pani spravodajkyňa, ja vám chcem naozaj len veľmi pekne poďakovať a za hnutie REPUBLIKA naozaj budete mať v tomto našu podporu, pretože, tak ako stále hovoríme, sociálne netreba len rozprávať, ale sociálne treba konať. Takže naozaj veľmi pekne ďakujem.